तेलंगाना के जगित्याल जिले में मंगलवार को राज्य सड़क परिवहन निगम (टीएसआरटीसी) की एक बस कोंडागट्टू घाट रोड पर दुर्घटना का शिकार हो गई. हादसे में लगभग 45 लोगों की मौत हो गई साथ ही कई घायल भी हुए हैं. मृतकों में 20 महिलाएं और 7 बच्चे शामिल हैं. पुलिस ने बताया कि बस कोंडागट्टू की पहाड़ियों पर स्थित आंजनेय स्वामी मंदिर से लौट रही थी. हादसे वाली जगह हैदराबाद से करीब 190 किलोमीटर दूर है. कोंडागट्टू घाट पर बस खाई में गिर गई. हादसे के वक़्त बस में 60 यात्री सवार थे. बताया जा रहा है कि एक स्पीड ब्रेकर के आने पर ड्राइवर ने बस पर नियंत्रण खो दिया.